# Maria Antònia Figuerola i Monserrat

Maria Antònia Figuerola i Monserrat (Torredembarra, 23 de gener de 1928 - Barcelona, 18 de febrer de 2011) fou una educadora catalana.

## Biografia

Va néixer a Torredembarra en una destacada família de menestrals. El seu avi patern va ser un mestre serraller d’anomenada en aquells temps i el matern va ser el director de l'escola pública on també va assistir la seva neta per rebre els estudis primaris.
Arribada la Guerra Civil Espanyola la família Figuerola va ser perseguida pels dos bàndols, fins i tot dins el mateix poble i pels mateixos veïns i autoritats, forçant així que haguessin de marxar a l'exili tots els membres menys ella que es quedà a Catalunya. Quan tenia divuit anys, es va reunir amb la seva família a Rius de Menerbés (Rieux-Minervois) on la Maria Antònia s'integrà completament, amb amics i costums, i s'incorporà al moviment Scouts de France, arribant a ser-ne cheftaine. En tornar a Catalunya, es va incorporar de seguida a la branca dels Llobatons, sent Akela de diferents estols i arribant a formar part del mateix comissariat.
L'educació de nens i joves va ser una inquietud que sempre va tenir latent malgrat no tenir-ne la formació ni haver-s'hi pogut dedicar professionalment. La seva amistat amb la mestra i pedagoga Maria Pàrraga li va obrir un món per a ella desconegut amb el Mètode Decroly, on es va veure identificada descobrint que era la millor manera d'aprendre i se sentí atreta a entrar en el món de l'educació i especialment amb els nens i nenes amb alguna dificultat d'aprenentatge.
Plegades varen crear El Brot, un centre de reeducació per a nens i nenes amb dislèxia. Amb un grup de mestres i especialistes, buscant assessorament i exemple a centres del Rosselló i també a Barcelona amb l'únic centre existent en aquell moment i pioner a tota la península, el centre Montserrat Estil·les.
Més endavant, disset anys després i com a fruit de les necessitats pedagògiques del moment, va néixer l'escola del mateix nom al Baix Llobregat. A l'any següent tot el projecte pedagògic va quedar sostingut per la creació de la Fundació pedagògica El Brot.
Per la demanda d'un grup de pares de nens dislèxics de Madrid van cofundar la Fundación Aprender amb dues mares, d'àmbit estatal, també per a nens i nenes amb dificultats.
Després de la seva mort i com a homenatge a la seva tasca i manera de ser, tant en el camp de l'educació com a visió de país, s'instaurà el Premi Maria Antònia Figuerola Arxivat 2021-02-25 a Wayback Machine. de treballs de recerca històric-geogràfics de Catalunya. Amb aplicació didàctica per alumnes de primària, secundària i batxillerat, motivant als estudiants universitaris a apropar-se a les escoles, impulsat per Maria Pàrraga amb el total suport del Patronat existent en aquell moment de la Fundació pedagògica El Brot, perquè mai caigués en l’oblit.
L'any 2011, any del traspàs es va presentar el Premi a l'Ajuntament de Barcelona i consecutivament s'ha celebrat en diferents llocs i ubicacions relacionats amb la Fundació pedagògica El Brot.
En morir va deixar una biblioteca particular de més de 3000 llibres que darrerament s’ha anat repartint entre arxius, noves biblioteques i associacions, per així fer encara més perdurable el seu recorregut.

## Referències

* ↑ «Avui fa un any». La Vanguardia, 18-02-2012, pàg. 29.